Kiinan tasavallan passi, jota maan kansalaiset voivat hakea.
**Kiinan tasavallan kansalaisuus** on laillinen suhde Kiinan tasavallan, joka tunnetaan myös nimellä Taiwan, ja yksittäisen henkilön välillä. Taiwanilla on kuitenkin muista maista melko poikkeuksellinen määritelmä kansalaisuudesta. 

Taiwanin poliittisesta statuksesta johtuen nimien "Taiwan" ja "Kiinan tasavalta" käyttö aiheuttaa erilaisia reaktioita. Vuonna 2020 Taiwanin parlamentti teki päätöksen, että nimeä "Taiwan" korostettaisiin maan passien kannessa.

Kansalaisuuden määritelmä ja kotitalousrekisteri
------------------------------------------------

Lähtökohtaisesti Taiwanissa noudatetaan ius sanguinis -periaatetta. *Kansalaisten* (engl. *citizenship*) sijaan Taiwanissa puhutaan kuitenkin *kansallisista* (engl. *national*). Kansalaisoikeuksia, kuten äänioikeutta, saavat käyttää sellaiset kansalliset, jotka kuuluvat Taiwanin kotitalousrekisteriin (kiin.: 戶籍; pinyin: *hùjí*), eli käytännössä nämä henkilöt ovat Taiwanin kansalaisia.

Kansalaisuuden saaminen syntymällä
----------------------------------

Taiwanin hallitsemilla alueilla syntyminen ei automaattisesti takaa oikeutta kansalaisuuteen. Tästä poikkeuksena ovat sellaiset lapset, joiden vanhempia ei tunneta.

Henkilöt, joiden vähintään toinen vanhempi laskettiin Taiwanin kansalliseksi lapsen syntyessä (myös niissä tapauksissa, joissa kyseinen vanhempi on kuollut), lasketaan kansallisiksi.

Kansalaisuuden saaminen hakemuksella
------------------------------------

Naturalisaation läpikäyneet henkilöt lasketaan lain mukaan myös Taiwanin kansallisiksi. Hakijan tulee olla vähintään 20-vuotias.

Prosessi on moniportainen ja alkaa sillä, että hakija saa naturalisaatioehdokkuuden. Tämä edellyttää seuraavien ehtojen täyttämistä:

* Asunut Taiwanissa yhtäjaksoisesti ja laillisesti 5 vuotta (3 vuotta, mikäli hakija on naimisissa taiwanilaisen kanssa)
* Osaa riittävästi mandariinikiinaa
* Riittävät varat elää Taiwanissa
* Puhdas rikosrekisteri
* Terveystarkastus (useimmissa tapauksissa)

Kun henkilö on saanut todistuksen naturalisaatioehdokkuudesta, hänellä on vuosi aikaa luopua muista kansalaisuuksistaan ja todistaa tämä Taiwanin viranomaisille. Tämän jälkeen hakijalle myönnetään oleskelulupa. Tämän avulla henkilö voi hakea merkintää kotitalousrekisteriin, mitä kautta henkilö on käytännössä kansalainen. Ennen tätä henkilön tulee kuitenkin asua oleskeluluvalla Taiwanissa tietty aika, joka määräytyy sen mukaan, onko henkilö poistunut maasta vai ei: enintään yksi vuosi ja enintään viisi vuotta.

Kaksoiskansalaisuus
-------------------

Taiwan ei lähtökohtaisesti kiellä kaksoiskansalaisuutta syntyperäisiltä taiwanilaisilta, jotka ovat saaneet jonkin toisen maan kansalaisuuden esim. hakemuksella tai syntymällä.

Taiwanilaiset, jotka ovat merkinneet itsensä Manner-Kiinassa paikalliseen kotitalousrekisteriä muistuttavaan hukou-järjestelmään, menettävät lain mukaan kotitalousmerkintänsä Taiwanissa ja täten myös esim. Taiwanin passinsa.

Hakemuksella Taiwanin kansalaisuuden saaneet joutuvat kuitenkin lähtökohtaisesti luopumaan kaikista kansalaisuuksistaan ennen hakemuksen hyväksymistä. Tästä voidaan kuitenkin poiketa sellaisten henkilöiden kohdalla, joiden katsotaan korkeasti koulutettuja ammattilaisia (esim. apulaisprofessorit tai sitä korkeammassa virassa olevat) ja tekevät työtä Taiwanissa tai sen hyväksi; nämä ovat vuonna 2017 säädetyn lain nojalla voineet säilyttää kansalaisuutensa.

Lähteet
-------

1. ↑  Legislative Yuan votes to spotlight 'Taiwan' on passport *Taiwan News*.  22.7.2020. Viitattu 3.11.2022. (englanniksi)
2. ↑  Taiwanese Parents *Taiwanese Citizenship*.  2022. Viitattu 3.11.2022. (englanniksi)
3. ↑  Presidential and Vice Presidential Election and Recall Act *Ministry of the Interior*.  2021. Viitattu 3.11.2022. (englanniksi)
4. 1 2  TAIWAN (Republic of China) *multiplecitizenship.com*.  2022. Viitattu 3.11.2022. (englanniksi)
5. 1 2  Nationality Act *Ministry of the Interior*.  2021. Viitattu 3.11.2022. (englanniksi)
6. ↑  Regular Application *Taiwanese Citizenship*. Viitattu 3.11.2022. (englanniksi)
7. 1 2  'Taiwan is my home': The people who never want to leave but still can't get citizenship *Hong Kong Free Press HKFP*.  6.2.2021. Viitattu 3.11.2022. (englanniksi)
8. ↑  MOI seeks to revoke Taiwanese-born cadre's citizenship after controversial speech *Taiwan News*.  14.3.2019. Viitattu 3.11.2022. (englanniksi)
9. ↑  MOI releases dual citizenship rules for foreign talents *New Southbound Policy*.  Arkistoitu 3.11.2022. Viitattu 3.11.2022. (englanniksi)
10. ↑  Bunun language expert from Belgium gains Taiwanese citizenship *民視英語新聞 Formosa TV English News*.  19.5.2022. Viitattu 3.11.2022. (englanniksi)